Vargáné Jánosházi Éva:

**A magyar nők (M.N.) a párjukat ritkítják  
avagy: „Ne a tükröt átkozd, ha a képed ferde.”[[1]](#footnote-1)**

Írásomnak a rideg valósággal való bárminemű hasonlósága NEM a véletlen és/vagy szárnyaló képzeletem műve. Kizárólag 18 éven felüli, a sorok közt is olvasni tudóknak ajánlott.

A magyar nő (**M.N.**) korán kel, de nem aranyat lel, hanem legyártja az uzsonnákat, rákérdez a menzapénzre, berakatja a tesicuccot, átpakolja a mosogatógépet, keresi fél kontaktlencséjét, listázza további teendőit. A tömegközlekedésre felnyomakodva valaki rátapos a **M.N.** lábára. Artemisz/Diána bátorsága, küzdeni tudása járja át sajgó izületeit. A generációkon átívelő, össznemzeti székfoglalós játékban lehuppan a 4-es hely belső ülésére. Előtte empirikus úton történő mintavétel a huzat nedvességtartalmáról, amit a hajléktalan potyautasok előfordulási aránya erősen indokol. Aphrodité/Vénusz földöntúli szépsége a 36/38-as méretéből immár 44/46-ost öltött: mamabicepsz dagad, glória fényesedik, haj és fogazat ritkul. A **M.N.** életének fiatalkorú értelmei (2 húsevő növény) és Támasza/Oszlopa bölcsen szemet huny a turis, ezáltal stílusosan egyedi ruhaköltemények/táskák/cipők/bizsuk fluktuációján, a felrobbant paradicsomkonzerv majd kávéfőző foltjain. Háztartásában óriási fekete lyuk tátong, ahol a páratlan zoknik tengenek-lengenek, születési anyakönyvi kivonatok, zeneiskolai bizonyítványok, oltási kiskönyvek, vagyonnyilatkozathoz szükséges adóigazolások bújócskáznak, és a legófigurák hiányzó alkatrészeivel az utókor lesz gazdagabb. Pallasz Athéné/Minerva bölcsessége visszanyeleti a cifra káromkodást, ami a **M.N.** fegyverzetének (női táska) kiborítása okán „szökken ki foga kerítésén”[[2]](#footnote-2) A **M.N.** hajdani, nagyon szép életpályát befutott tanítványa közösségi oldalon kiposztolt cikkén mereng, miszerint nehéz rendes párra találni. Mindez egy lányos anyák álma, szíve-lelke a helyén típusú legénytől! A **M.N.** válasza alakulóban, de „az emberélet útjának felén”[[3]](#footnote-3) minden szó meggondolandó, nehogy kioktatásnak vegye az ifjú titán.

A **M.N.** megérkezik első úticéljához: vízitorna. A víz mindenre jó. Megnyugtat, kilazít. A **M.N**. megbizonyosodik a fizika fölöttébb hasznos voltáról: hajszárítása diszkrét, de határozott. A folyosón talál egy működő hálózati dugaszoló aljzatot. A kulcsadogató /lesegető néni (***M.N.1***) bájosan megkérdezi „Miért nem az öltözőben szárítja a haját?” A választ: "Vizes a padló", nagyon nem érti. Visszakérdez: "Az miért baj?" ***M.N.1*** egész életét egy munkahelyen tölti, mottója: „Így szoktuk!”, szeret panaszkodni, kreativitása kimerül a húsleves alkalmi balról jobbra helyetti jobbról balra kevergetésében. Szobrot emel magának, majd meg is koszorúzza azt. Gyermeke esküvője szabályszerűen cukros-habos, még a kardvirágok is egy irányba állnak! Unokái szabályosan, 3 évente követik egymást.

A **M.N**. az öltözőben megtudja a tökéletesnek vélt házasság receptjét, miszerint „Etesd a bestiát!”. Ezzel még kevésbé tud azonosulni, mint a „Nézd meg az anyját, vedd el a lányát!” népi bölcsességgel. A **M.N.** valaha nagy lázadó és cserkész volt. Ezt kapja vissza karmaként tizenéves lánykájától, (***M.N. updated***) akit vörös hajjal és erős akarattal áldott meg a Mindenható.

A **M.N.** hazafelé tele energiával gyönyörködik a panelpogromból megmaradt nikecellgömböcskék hófehéren szálldosó látványában. Reggeli imaórát dúdol: „Már kél a fénynek csillaga…”. A Férjek Gyöngye által főzött kávé életmentő nedűként zöld hajnalban lágyan végigsimította nyelőcsövét. A bérház ilyenkor a legemberibb: iskolások indulnak, elköszönések, ajtócsapódás, edénycsörgés: az élet teljessége a test hangjaival. A **M.N.** gyanútlanul kitárja a szürke liftajtót. Bár ne tenné! Legsötétebb rémálmai egyike hever az útban: egy szabályosan, fekete nejlonnal letakart holttest. Hitetlenkedve megdörzsöli a szemét. A keskeny lépcsőház gusztustalanzöld, itt-ott alattomosan felkunkorodó linóleumpadlójára pillant. Jeges rémület tölti el szívét. Betonfúrón, flexhangon, motoros fűrészen, fűkaszán, gyermeksíráson, ütő- és fúvós hangszeres gyakorláson edzett füle tisztán érzékeli, amint mobilja megadóan lemerül. Szabálykövető természete riadót fújt. A Bilbótól[[4]](#footnote-4) ismert második reggeli immár a feledés homályába vész. Ösztönösen rátenyerel a legközelebbi lakás csengőjére. Ehhez át kellett lépnie a lába előtt heverő, sajnálatosan élettelen kupacot. Egykori embertársa. Villámcsapásként hasít belé a felismerés: „Memento mori… Mi van, ha még él? Én is így végzem?? Ha engem gyanúsítanak majd???” Épp Őt? Aki még éjjel sem kel át soha a piroson, aki könyvtári tartozását időben rendezi? Aki nyugdíjbiztosítási alapját, szociális hozzájárulását, egészségbiztosítását, munkaerőpiaci járulékát, személyi jövedelemadóját, kötelező kamarai regisztrációs díját, helyi iparűzési adóját, a könyvelői díjat, egyházfenntartói járulékot, gáz-, víz-, áram-, internetszámláit, közös költségét, gyermekei tankönyvpénzét időben befizeti? Aki soha nem venne föl vágyölő szandált fehér térdzoknival vagy szakítana sms-ben? Aki előre köszön az idősebbeknek, és (bár a mindenre elszánt, akciós csirkeszárnyért a fél várost átutazó, villamos előtt sasszézó banyatankosokat (***M.N.2***) messzire kerüli) a babakocsik fel-le rakosgatásában hatékonyan segít? A **M.N.** elképzeli, amint életfogytiglanra ítélik, csíkos rabruhában elvezetik szűk kis cellácskájába, családtagjai immár nem hiába folyamodnak a lakásfenntartói járulékért és pályázzák meg a hűtőcsere akciót. A beszélőre finom házisütiket hoznak. A börtönben targoncavezetői képesítést és középfokú állami nyelvvizsgát szerez, szaunázik, kondizik, karcsú, míves agyagedényeket formáz, bibliodrámázgat, dicsőítő kórusban dalolász, majd napra-órára-percre pontosan megtér. A roppant zártkörű március 15.-i megemlékezésen átszellemülten szavalja a "rabok legyünk, vagy szabadok?”[[5]](#footnote-5) opuszt. Példás magaviseletéért hamarabb kiengedik, a művészien tetovált rabtársak sorra meghívják szabadulóbulijaikra. A csengő fémes berregése és a Másik Lakó **(*M.N.3***) köszönésfélesége magához téríti. A Másik gyanakodva pillant ki biztonságosnak vélt láncocskája mögül. Hősnőnk, a **M.N**. sokatmondóan rámutat a fekete, élettelen problémahalmazra. ***M.N.3*** hitetlenkedve, de együttérzően összecsapja apró, húsos kacsóit. Malacszeme elkeskenyedik, lélegzetvétele észrevehetően zihálóvá válik, elhaló hangon sikkant egy illedelmeset, majd elájul. Egy testes, barna csótány fürgén befut a liftaknába, gondosan szlalomozva a gélpöttyök között. A hipóval csakis sátoros ünnepek előtt végiglocsolt szemétledobó mindent átható szaga keveredik a rothadó dinnyehéj és a lépcsőházba alkalmanként behúzódó hajléktalan bűzével. A „Ki, a szabad levegőre!” belső parancsnak engedelmeskedve a **M. N**. zavartan kimenekül. Békésen bodorodó füstkarikák fogadják. A temetkezési vállalkozó alkalmazottai dohányoznak a ház előtt, és szidják a házgyárilag szűkre szabott bérházi lifteket.

A **M. N.** mielőtt megkezdené „munka nevű fedőtevékenységét”[[6]](#footnote-6) elszáguld a közeli varrónőhöz: ***M.N.4.*** Kissé szabadszájú, de rendes, mamakommandós, a fogyasztói társadalom ellen még bozótharcolgató, sokat megélt vállalkozó. **M.N.** szakadt farmer foltozása ügyében kéri ***M.N.4*** hathatós segítségét. A **M.N**. hallása éles, látása kifinomult: 3 db, ivarérett, ereje teljében lévő, IQnuku fickó csücsül a közelben. Lassú tempóban kortyolgatják az olcsó kannást, meredtem bámulják a nagy semmit, és világmegváltó gondolataikat artikulálatlan böfögések formájában osztják meg az arra haladókkal. Amíg a **M.N.** és társai dolgoznak, adóznak szépen, szabályosan. Egyre többet, egyre kevesebbért. A léhűtők helyett is.

**M.N**. megbocsátóan elkezd dúdolni, az mindig segít, ha lelkierőre van szüksége.[[7]](#footnote-7)

***„Kezdjetek el élni, hogy legyen mit mesélni:*** A **M. N.** családja szünettől szünetig él, mint sok más értelmiségi, és néha szépre alussza magát.

***„majd az unokáknak, mikor körbeállnak, ágyadon ugrálnak:*** Kicsit korai még, összerogyna az akciós fenyőbútor, de az ötlet bájos. Műfogsort be, parókát föl, szemüveg elő (szemműtét ára elutazgatva: lásd: ***legyen mit mesélni***), a **M.N.** későbbi kiadásban félsüketen legózgat, élete szerelmével újranézi a Star Wars eredetit, eszegeti a kompót és húsleves tökéletesre fejlesztett változatát.

***„Kezdjetek szeretni:*** A **M.N.** letiltottjait újragondolja, mélyen magába száll, túlzott verbalizmusát gyóntatóatyjának beismeri, mindezt ezotéria és lelkiismeretfurdalás-mentesen.   
***„Senki bele nem halt még komédiába:*** A **M.N.** Édesapja temetésének ügyintézésekor gonosz regényhősnőt lát a búgó hangú, lurexfelsős, kőgazdag tulajdonosnőben (***M.N.5***), apró szófelhőket jegyzetel, amíg pánikbeteg, de édes szülőanyja (***M.N.6***) bokán nem rúgja. Haranghúzásonkért 3 ezer? Mi ez, ha nem komédia? A nagytekintélyű, tökéletesség látszatát keltő, de tündéri közjegyző asszony (***M.N.7***) szépen fésült kontyocskájának és kornyadozó kaktuszának több órányi hiábavaló szemlélése. A **M.N**. közben azon morfondírozgat, hogy ha meghalna, a kristályvázán, amit ballagóktól kapott, épp van név is, évszámok, úrna helyett megteszi majd. Kettő az egyben.

***„minek ölre menni, kezdjetek szeretni:*** A **M.N**. szeretettelien kérdezi a Férj főiskolai óradíját lecsaló, többet dohányzó, mint dolgozó, péntek délben hazamenő ügyintézőtől (***M.N.8***) hogy ha a saját családjáról lenne szó, akkor ő mit tenne? Álságos válaszára: „Az más, ne keverjük”, munkajogász megkeresése. Azóta tanulságos nemet mondások ugyanannak az Egyénnek, akit nem nevezünk nevén. A **M. N.** első lakhelye kisváros, méginkább egy utcás falu. ***„minek ölre menni”*** A család immáron költözést fontolgat Miskolc és Gödöllő viszonylatában. Ingatlanosok megkörnyékezve, pénz rakosgatva, az óriási árkülönbség fölötti sokkos állapot kezelve.

***„holdat nézni, csillagot idézni:*** Bizonyos életkor/kiló/munkaóra fölött már a szemhéjat belülről, de a forrón szerelmes, reménykedős, augusztusi, tábortüzes, hálózsákból kifelé bámulós korszak felejthetetlen minden **M.N*.*** számára.

***„semmin elmélázni:*** Túl jól megy. Nagydoktorit tudna írni belőle a **M.N**. Ha lenne mikor.

***„sírni, ha fáj, remegni, ha félek:*** A **M.N**. elad nyáron 4 fölösleges panelprogramos radiátort a neten, teltházas koncertet varázsol a Férjnek nulla költségvetésből, hajnalban „fitten-frissen-fiatalon”[[8]](#footnote-8) gyökeres réti boglárkát/pongyola pitypangot ás a mezőn gimnazista lánykájának biológiaórára, miközben a kutyasétáltatók gyanakodva megbámulják.

***„kezdjetek el élni:*** A **M.N.** narancsbőrös hájacskáját nyaranta boldogan belepréseli az ápol-s-eltakar fördőruhába: irány az éltető víz. A fertőtlenítő klórszaga parfümként gomolyog, a szomszéd sávban edző vízilabdás fiúk testének látványa lényegtelen, a kötelező testnevelést teli torokból instruáló úszómester sípja lágy zene. A **M.N.** mindentől és mindenkitől függetlenül, szabadon tempóz. Hosszú Katinkának álmodja magát.

A **M.N*.*** próbál idény szerint főzni, minél kevesebb gyorsételt fölhasználni (E-számok, fúj!) de azért néha a háztartás robotpilóta üzemmódra kapcsolva is működhet: virsli, bundáskenyér, kész grillcsirke. Egy falu szája típusú, mindent jobban tudó lakóval találkozik (***M.N.9***), aki mosolyogva közli, hogy a grillcsirkét ő is itt szokta venni, a kutyájának. A **M.N.** gondolatbeli koronáját megigazítja és visszanyeli a keresztény úrinő/kántorné/ex-magyartanárhoz cseppet sem illő, igen cifra szófelhőt. Mosolyogva kinyögi a nyelvkönyvekből jól ismert, viszonylag ártatlan „Tényleg?” kérdést. A **M.N.** minden ünnepre azt kérné, hogy a kedves vendég egy fazék húslevessel, pörkölttel, 2 rúdfasírttal, n+1 töltött csirkecombbal, rántott hússal állítson be. Hagyja a lelkiismeretfurdalás lejárt szavatosságú desszertjeit és kornyadozó egyenvirágait másra. Hesztia/Vesta tűzhelye biztosan öntisztuló volt, a **M.N**.-é valahogyan mindig ragad, néhanapján lesikálja, aztán kezdődik minden elölről.

A **M.N.** ebéd után nyitott szemmel szépet álmodik egy olyan világról, ahol a családfők időben (!) hazaérnek, otthon nem a magántelefonjukon intézik a hivatalos ügyeket, hanem tényleg „együtt lenni jó”[[9]](#footnote-9). A törvény szerint járó szabadságot kiadják a munkahelyen. Az óvodás cukormázas ünnepségek emléke az idők távlatába vész, az aprócska széken ücsörgés helyét átveszi a nagy magyar éjszakában kószáló tizenéves hazatértére való várakozás. Az épületek valóban akadálymentesek, a gyermek nem zavaró tényező. Az alkoholista-nikotinista, pénzmániás, sohafelnemnövő, hájas, malacszemű ösztönlények versenyböfögését elnyomja a szelíd, ésszerű, józanul megfontolt döntések nyomán kimondott/leírt igaz szó kristálymuzsikája. „Kis gyerek, kis gond, nagy gyerek, nagy gond./Arra van időd, amire akarod./Valósítsd meg önmagad./Szolgálat: áldozatokat kell hozni.” álszent közhelyszótár helyett valóban ügyfél- és családbarát az ügyintézés, és többé nem mission impossible az átlagcsalád eltartása, a hó eleji járulékfizetés/bérletvásárlás, a zeneiskolai tandíj, a (NEM ingyenes) tankönyvcsomagok, tartalékszemüvegek, fogszabályzó beszerzése.

A **M.N*.*** tudja, hogy „ábrándozás az élet megrontója”[[10]](#footnote-10), halad a korral, pályázatot ír. Van ismerős? Hallja a segítő szándékú kérdést egy családi pályázatíróként futó kör közepén. Sajnos a **M.N.**–t nem veszik körbe jóbarátok[[11]](#footnote-11). Vagy messze laknak: Dunántúl, Bp., Gödöllő, London, Ausztrália. A **M.N.** nem a megfelelő embertípussal barátkozik: akikkel szavak nélkül is értik egymást, azok nem élet-halál és pályázati pénzek urai. Van ismerős? A kérdés szúrós, héjas gesztenyeként koppan. Itt és most, a 21. sz.-ban, ahol elvileg a teljesítmény számít. Gyakorlatilag kasztrendszer, buborékfújó verseny, projektszemlélet, elektronikus portfólió. Van ismerős? A kérdés lebénítja a **M. N.**-t, aki lányos zavarában egy-két ajtóval arrébb már azt sem tudja, mi a gyermeke születési dátuma. "Milyen anya az ilyen!?" sziszegi a bizonyítványleadás aktusát szemlélő, ott álldigáló, jó magyar szokás szerint hallgatózó, körmesminkjefrizurája mindig (!) Tökéletes, hajdan „nappalhugodestedugod” kívül babaszerű szépség (***M.N.10***). A **M.N.-**t hős lovagja óvja-védi, de a sárkányok mindenhol ott ólálkodnak: lélektelen, mohó hivatalnokok, teszetosza akadályozó emberkék, előre leosztott lapok formájában. A **M.N.** tudja, ha helyzet van, követni kell az irat útját és munkaszerződés nélkül nincs munkavégzés.

Az indiánok a serdült ifjakat fizikai-lelki erőpróbáknak tették ki, aztán befogadták a törzsbe. Ma:

1. Írjon meg egy pályázatot, adja be mellékletestül-önrészestül 24 órán belül!

2. Vívjon meg őhivatalnokságával, nemlétező tf-számok és emailcímek birtokában!!

3. Hatástalanítsa a mosolygós, mézesmázos, szembedícsérő, de hátulról a kést a hátadba típusú mindenlébenkanál fővalakit (***M. N. 11***) a hatékony kommunikáció eszközeivel!!!

4. Tartsa el kis családját békében, boldogságban, csillámpónis ragyogásban!!!!

5. A heti 10 liter tejet, 5 kenyeret, x kiló krumplit. almát vegye meg, és cipelje föl!!!!! (Akár tarthat tehenet az erkélyen, a szomszédok nagy örömére.) Ha ezeket a sárkányfejeket (és a helyettük növőket is) kreatívan levágta, befogadják a törzsbe. Bosszúja az lesz, hogy ő maga nem kukacoskodik, nem gördít akadályokat mások útjába, becsületesen kommunikál. “Ha megdobnak kővel, dobd vissza kenyérrel.”[[12]](#footnote-12) Akkoriban a kovásztalan kenyér nehéz volt, és lapos. A **M. N**. teológia terén is művelt. Este átgondolja a napját: lelkiismerete tiszta, hablelke megkönnyebbült, teste ápolt, és boldogan, odaadóan táplálja magában azt a hitet, hogy ma sem élt hiába. Hajnalban élete párja mackós dünnyögésére szilikonkeblű macákat megszégyenítő akrobatikus mutatványokra képes[[13]](#footnote-13), mind az 5 szeretetnyelvből[[14]](#footnote-14) felsőfokúja van. Házasságába fektetett munkája megtérül.

A **M. N.** titka? Nincs neki. Élete nyitott könyv. Butító női magazinokat fodrásznál, álcázás céljából lapozgat. Önjelölt próféták méregdrága, valláspótlék előadásaira ritkán fanyalodik. Hol terem a **M.N**.? (válasz a volt tanítvány kérdésére)

Nem a libalegelőn, ahol az autókulcs az első, amit megbámulnak a hímnemű egyeden.

Nem céges rendezvényeken, ahol a házasság szent kötelékében élő, meggyűrűzött sorstársak versenyt isznak.

Nem bevásárlóközpontok levegőtlen, műanyag zeneutánzattal átitatott, agyatlan birkáknak tervezett oszlopcsarnokaiban.

Nem szórakozóhelyeken, ahol a lyuk/farokvadászat nagyüzemi méreteket ölt.

A **M.N**. szerethető, őszinte, humoros, eredeti változata egy messzi-messzi galaxisban létezik, gondosan álcázza magát. Lehet, hogy a fürge kisnyugdíjas, a rideg szépség, a tarisznyás bölcsészlány, a körömvirtuóz szelfibajnoknő, a sárkánymama alakját ölti.

A **M.N.** alig várja, hogy a párja megtalálja, a szerepekből kizökkentse.   
Uraim! Ha a **M.N.** a párját ritkítja, matematikailag több van belőle, mint a maradék fél párból, tehát föllelhető. Csak szét kell nézni. Nyitott szemmel, szívvel…

Az űrlap teteje

Az űrlap alja

1. Gogol: A revizor [↑](#footnote-ref-1)
2. Homérosz: Odüsszeia [↑](#footnote-ref-2)
3. Dante: Isteni színjáték [↑](#footnote-ref-3)
4. Tolkien: A hobbit [↑](#footnote-ref-4)
5. Petőfi Sándor: Nemzeti dal [↑](#footnote-ref-5)
6. Szécsi Noémi: Finnugor vámpír [↑](#footnote-ref-6)
7. Anna and the Barbies, Kiss Tibi: Márti dala [↑](#footnote-ref-7)
8. Saska Mária masszőrnő [↑](#footnote-ref-8)
9. Zelk Zoltán [↑](#footnote-ref-9)
10. Vörösmarty Mihály [↑](#footnote-ref-10)
11. Edda [↑](#footnote-ref-11)
12. Biblia [↑](#footnote-ref-12)
13. Paddy and the Rats: Sharona [↑](#footnote-ref-13)
14. Gary Chapman [↑](#footnote-ref-14)